section_heading: Klupska karijera
paragraph_text: Karijeru je započeo kao junior u rodnom Galaţiju gdje je igrao za Dunăreju. Zbog dobrih igara u rumunjskoj drugoj ligi, uočili su ga skauti bukureštanskog Dinama koji su ga doveli u klub 1987. godine. Prvu prvenstvenu utakmicu za novi klub odigrao je 8. ožujka 1987. u susretu protiv FC Brașova kojeg je Dinamo dobio s 2:0. Tijekom prve dvije sezone u klubu, Dinamo je bio drugi u prvenstvu dok je u trećoj sezoni (1989./90.) Lupu s momčadi osvojio naslov prvaka i nacionalni kup. Također, iste sezone igrač je s Dinamom stigao do polufinala Kupa pobjednika kupova gdje ih je zaustavio belgijski Anderlecht.